Source: http://api.md/news/view/ro-expertii-solicita-csm-sa-si-motiveze-deciziile-de-selectare-a-candidatilor-la-functia-de-judecator-1040
Timestamp: 2018-10-15 15:30:30+00:00
Document Index: 10648265

Matched Legal Cases: ['CSM ', 'CSM ', 'CSM ', 'CSM ', 'CSM ', 'CSM ', 'CSM ', 'CSM ', 'CSM ', 'CSM ']

Experţii solicită CSM să-şi motiveze deciziile de selectare a candidaţilor la funcţia de judecător :: Asociatia Presei Independente
Principala > Reporter special > Experţii solicită CSM să-şi motiveze deciziile de selectare a candidaţilor la funcţia de judecător
Experţii solicită CSM să-şi motiveze deciziile de selectare a candidaţilor la funcţia de judecător
Procesul de selectare a judecătorilor este unul formal şi netransparent. Consiliul Superior al Magistraturii (CSM) nu ţine cont de deciziile argumentate ale Colegiul de selecţie şi carieră a Judecătorilor (CSCJ) şi propune în funcţii judecători aleşi după criterii cunoscute doar de ei. Specialiştii susţin că CSM trebuie obligat în mod clar prin lege să-şi motiveze, în scris, deciziile pe fiecare caz în parte, dar şi să fie omise unele lacune legislative ce îi permite CSM să evite deciziile CSCJ.
În anul 2012, în cadrul CSM, a fost instituită o structură nouă–CSCJ, ce examinează şi evaluează dosarele candidaţilor la funcţia de judecător în baza a opt criterii, stabilite în Regulamentul cu privire la criteriile de selecţie, promovare şi transferare a judecătorilor. Cele mai relevante sunt: rezultatul examenului final susţinut de către candidaţi la Institutul Naţional al Justiţiei (INJ, ca să devină judecători, aceştia sunt obligaţi să absolvească această instituţie); corectitudinea şi integritatea candidatului la funcţia de judecător, vechimea în muncă în sistemul judiciar, gradul ştiinţific şi experienţa didactică. După evaluarea dosarelor, Colegiul compus din şapte membri adoptă hotărâri motivate cu privire la fiecare candidat în parte şi le atribuie o notă finală. Deciziile argumentate sunt expediate în adresa CSM.
Ilie Chirtoacă, expert la Centrul de Resurse Juridice din Moldova (CRJM) nu pune la îndoială experienţa, profesionalismul şi responsabilitatea membrilor CSM, mai ales că au fost aleşi de majoritatea colegilor lor, dar se arată nedumerit că aceştia aplică unele criterii nescrise pentru numirea judecătorilor. El adaugă: „Nu exclud că aceştia (membrii CSM-n.n.) sunt extrem de diligenţi (metodici- n.n.) şi ar putea să cunoască lucruri pe care colegiile specializate le-ar putea scăpa din vedere. Totuşi, aceste informaţii suplimentare (...) nu se aduc la cunoştinţa CSCJ, (...) şi nici nu sunt expuse în hotărârile emise de CSM. Acest lucru ştirbeşte, în primul rând, din autoritatea CSCJ căreia CSM i-a delegat responsabilitatea de selecţie şi evaluare”.
Dumitru Visternicean, un alt membru CSM, afirmă că membrii CSM discută întotdeauna şi analizează dosarele candidaţilor la funcţia de judecător, doar că CSM nu este obligat să ţină cont, în totalitate, de concluzia CSJC în timpul desfăşurării concursului de selectare. El specifică: „Da, această concluzie joacă un rol primordial, dar nu absolut”. Expertul CRJM, Ilie Chirtoacă, îl contrazice, însă, şi spune că Legea cu privire la Consiliul Superior al Magistraturii stabileşte clar că selectarea candidaţilor pentru funcţia de judecător se face de către CSM în baza hotărârii Colegiului pentru selecţia şi cariera judecătorilor. El precizează: „Problema este că legea nu stabileşte expres ca selecţia să fie făcută în ordine descrescătoare punctajului primit de candidaţi. Iată de ce membrii CSM interpretează acest lucru, iar lipsa unui proces transparent de selectare ştirbeşte şi din credibilitatea CSM, care şi-ar atribui competenţe similare cu cele ale Colegiului de selecţie”.